ธปท.แนะธ.พาณิชย์ดูแลเอสเอ็มอีได้รับผลกระทบค่าเงิน
ธปท.วอนธนาคารพาณิชย์อย่าตัดสินเชื่อผู้ส่งออกรายย่อยที่ได้รับผลกระทบจากค่าเงิน
15 ก.ย. 2553

ธปท.วอนธนาคารพาณิชย์อย่าตัดสินเชื่อผู้ส่งออกรายย่อยที่ได้รับผลกระทบจากค่าเงิน 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า การที่ผู้ส่งออกเริ่มประสบปัญหาการขอสินเชื่อจากธนาคารพาณิชย์ เพราะขณะนี้ธนาคารพาณิชย์เริ่มนำประเด็นค่าเงินบาทมาเป็นปัจจัยเสี่ยงในการพิจาณาสินเชื่อแล้วนั้น มองว่าเป็นเรื่องปกติ เพราะเมื่อค่าความเสี่ยงของลูกค้ามีมากขึ้น ธนาคารพาณิชย์ย่อมมีการพิจารณาชะลอให้สินเชื่อ หรือลดวงเงินสินเชื่อลงบ้าง 
อย่างไรก็ตามเชื่อว่า ธนาคารพาณิชย์มีความเข้าใจดีว่า ในช่วงนี้มีความจำเป็นที่จะต้องช่วยเหลือผู้ส่งออกรายกลางและรายเล็ก ที่ได้รับผลกระทบจากการส่งออกด้วย เพราะที่ผ่านมาภาคการส่งออกก็เป็นลูกค้าที่ดีมาโดยตลอด และแทบจะเป็นภาคธุรกิจเดียวที่ธนาคารพาณิชย์ปล่อยสินเชื่อได้ในช่วงที่ผ่านมา เนื่องจากสินเชื่อเพื่อการอุปโภคบริโภคก็ใกล้เต็ม ขณะที่สินเชื่อเพื่อการลงทุนก็ไม่ได้มีการขอเพิ่มขึ้นมากนัก
"ภาวะเช่นนี้ ถ้าผู้ประกอบการขนาดกลางและขนาดย่อม(เอสเอ็มอี)ที่ไม่ได้ทำอะไรผิด ก็ควรได้รับการดูแลจากธนาคารพาณิชย์ ไม่ใช่การตัดวงเงินหรือขอหลักทรัพย์เพิ่ม แต่ตอนนี้ไม่เห็นว่าธนาคารพาณิชย์ทำอย่างนั้น แต่ผู้ส่งออกส่วนใหญ่คงกลัวว่าธนาคารจะทำอย่างนั้น ซึ่งเป็นการซ้ำเติมผู้ส่งออกอีกทางหนึ่ง"นายเกริกกล่าว
ทั้งนี้  ธปท.ก็ยอมรับว่าอาจจะมีผู้ส่งออกบางราย ที่มีปัญหาดังกล่าวจริงๆ แต่อย่างไรก็ตามปัญหาเหล่านี้ภาครัฐน่าจะมีแนวทางช่วยเหลือต่อไป ส่วนลูกค้าผู้ส่งออกรายกลางและรายย่อยส่วนใหญ่น่าจะได้รับการดูแลที่ดีจากธนาคารพาณิชย์ผู้ปล่อยกู้มาตั้งแต่ต้นอยู่แล้ว